ATP30 แย้ม Q2/60 ธุรกิจยังโตดี มั่นใจรายได้ทั้งปีโตกว่า 15%
ATP30 แย้ม Q2/60 ธุรกิจยังโตดี มั่นใจรายได้ทั้งปีโตกว่า 15%
11 พ.ค. 2560

นายปิยะ เตชากูล กรรมการผู้จัดการ บริษัท เอทีพี 30  จำกัด (มหาชน) หรือ ATP30 เปิดเผยว่า แนวโน้มธุรกิจในไตรมาส 2/60 ยังขยายตัวในเกณฑ์ดี โดยในช่วงไตรมาส 1/60 ที่ผ่านมามีการเพิ่มเส้นทางจากลูกค่าเก่า ซึ่งจะเริ่มให้บริการและทยอยรับรู้รายได้ภายในไตรมาส 2 นี้
ขณะเดียวกัน บริษัทยังคงเดินหน้าเจรจากับลูกค้าอย่างต่อเนื่อง และเน้นการพัฒนาบุคลากร การพัฒนาระบบบริหารจัดการการเดินรถให้มีประสิทธิภาพ เพื่อรักษาคุณภาพในการให้บริการอย่างต่อเนื่อง ขณะที่รายได้รวมในปีนี้จะเติบโตตามเป้าหมายที่วางไว้ไม่น้อยกว่า 15%
สำหรับผลประกอบการไตรมาส 1/60 บริษัทมีรายได้ 79.76 ล้านบาท ปรับตัวเพิ่มขึ้นจากช่วงเดียวกันของปีก่อนที่มีรายได้รวม 70.10 ล้านบาท หรือ ปรับตัวเพิ่มขึ้น 9.66 ล้านบาท คิดเป็นอัตราการเพิ่มขึ้น 13.78% โดยมีกำไรสุทธิ 1.92 ล้านบาท ปรับตัวลดลง 1.40 ล้านบาทจากช่วงเดียวกันของปีก่อนที่มีกำไรสุทธิ 3.32 ล้านบาท
ทั้งนี้ รายได้ที่เติบโตขึ้นมาจากการให้บริการเดินรถโดยสารรับส่งบุคลากรที่เพิ่มขึ้น จากการเพิ่มเส้นทางและจำนวนรถให้บริการของลูกค้ารายเก่า และการให้บริการลูกค้ารายใหม่ รวมถึงการบริหารจัดการต้นทุนในด้านต่างๆ ที่ดี และการควบคุมค่าใช้จ่ายเกี่ยวกับรถให้อยู่ในระดับคงที่
ขณะที่ กำไรสุทธิที่ลดลงนั้นเป็นผลมาจากการที่บริษัทได้ต่อสัญญากับลูกค้ารายใหญ่ 2 ราย ซึ่งมีการปรับปรุงสภาพรถเพื่อให้บริการตามสัญญาในระยะยาว นอกจากนี้บริษัทมีการลงทุนพัฒนาระบบบริหารการเดินรถให้มีประสิทธิภาพมากขึ้นตามมาตรฐานสากล ISO39001 เพื่อรองรับการขยายตัวในเขตภาคตะวันออก และการขยายพื้นที่ให้บริการในเขตปริมณฑล